Гүйлгээд харчихаарай. 
"Тогмар ложон"-оос
Дөрвөн тушаах
1. Оюуны мухрыг номонд тушаа
2. Номын мухрыг гуйлганд тушаа
3. Гуйлгын мухрыг үхэлд тушаа
4. Үхлийн мухрыг хоосон жалганд тушаа. 

1. Оюунаа дээдийн ном үзэхэд тушаан шийдэх нь номчийн үйлдэх ёстой анхны зүйл учир эхэнд оюуны мухрыг номонд тушаах юм. 

Тэр нь ч дотоод сэтгэлдээ би дээдийн номыг үйлдэнэ хэмээн шийдэхийг хэлнэ. 

Оюунаа номонд тушаахдаа номыг ном болгох хэрэгтэй. 
Номыг энэ насны шуналтай үл хольсноор номыг жинхэнэ ном болгоно гэж айлддаг.

Бид нар ном үйлдэх үедээ ном үйлдсэний үр дүнд ямарваа нэгэн зүйл горилсон байдаг. 

Олонхид байдаг бодол эд баялагтай болох, бусдаар хүндлүүлэх, өргөл барьц, нэр алдар, хоол, үхэхдээ нэр төртэй үхэх сэлт голлодог. 

Тиймээс нэгдэх буюу оюунаа номонд тушаагаад номыг жинхэнэ ном болгох арганд дараагийн гурван тушаахуй нь энэ насны шуналыг буцаах хамгийн товчхон арга юм. 

Хоёр дахь буюу номын мухрыг гуйлганд тушаах. 
Ном үйлдэгчид ямар бодол төрж болох бэ гэвэл? 
Ном үйлдсэнээр гуйранч бус бусадтай адил явахыг хүсэх бодол төрдөг. Үүний ерөндөгт би энэ номыг үйлдсэнээр гуйранч болвол ч болог гэх бодол оршдог. 

Гурав дахь буюу гуйлганы мухрыг үхэлд тушаах. 
Бидний сэтгэл башир залиар мэргэн учир дээр хэлсэнчилэн ном үйлдсэнээр гуйранч болвол болог гэж бодсон ч түүний ард өөр нэг шунал нуугддаг байна. 
Тэр нь гуйранч болсон ч хэзээ нэгэн цагт ном үйлдсэний үрийг амсч энэ насанд жаргана гэх шунал нуугдаж байдаг. 

Үүний ерөндөгт гуйранч болж тэр чигээрээ үхвэл ч үхэг гэх бодол оршдог. 

Дөрөв дэх үхлийн мухрыг хоосон жалганд тушаах. 
Гуйлганы мухрыг үхэлд тушаасан төдийгөөр энэ насны шунал үл буцах бөгөөд түүний ард дахиад л нэг шунал нуугдана. 
Тэр нь ном үйлдэж ингэж явсаар үхэх үед бусад олноор хүрээлүүлнэ, хүндлүүлнэ гэх шунал. 

Үүний ерөндөгт ном үйлдэж явсаар үхэх үед хүүрийг минь хоосон жалганд хаявалч хаяг гэх бодол оршдог. 

Энэ "дөрвөн тушаахуй"-г дээдсүүд гарын авлага болгон энэ насны шуналыг буцаадаг байсан байна. 

 Энэ насны шуналыг буцаах хэмээх нь "бодлоо өөрчлөөд байрандаа бай" хэмээн зарлигласанчилан энэ насанд шунах сэтгэлийг дарах болохоос хүн амьтантай бүү ярь, бүгдийг орхи, энэ насанд жаргал байхгүй гэсэн ойлголт биш юм. 

Бид бүхэн хэдий хүртэл амьд явах хугацаандаа гадны таван зүйлийг мэдэрснээр амсах таван мэдрэхүйн амгалан, дотоод сэтгэлээр мэдрэх амгалан сэлтийг эдлэх нь тодорхой. 

Тиймээс гадны таван зүйл буюу дүрс, дуу, үнэр, амт, мэдрэхүй сэлтийг жинхэнэ утгаар нь буюу өөрийн бие организмаа зөв байлгахын тухайд хэрэглэх болохоос эдгээр таван зүйлд шунахгүй байх арга нь дээр өгүүлсэн "дөрвөн тушаахуй" юм. 

Энэ насны шуналыг тэвчих хэмээх нь үүнийг хэлэхээс зарим нэгэн энэ насыг тэр чигээр нь хөсөр хаях мэтээр буруу ойлгоод "дөрвөн тушаахуй"-г үзүүлсэн "Тогмар ложон"-г буруу ном гэсэн нь ч бий. 

2017.06.13-нд 
Сэра Бат-Очир.